FAK vereer Steve HofmeyrSteve Hofmeyr Die Federasie van Afrikaanse Kultuurvereniginge (FAK) gaan Steve Hofmeyr vir sy reusebydrae tot Afrikaanse musiek oor ’n tydperk van 30 jaar vereer. Hofmeyr gaan in September tydens ’n konsert in Pretoria met die FAK Prestige-toekenning vir besondere kultuurprestasie vereer word. By dié geleentheid sal hy en verskeie ander kunstenaars van sy liedjies sing. Dr. Danie Langner, besturende direkteur van die FAK, sê Hofmeyr het sedert die laat-1980’s ’n huishoudelike naam in Suid-Afrika geword met sy rol in die televisiereeks, en latere rolprent, Agter elke man. “Die FAK is van mening dat ’n kunstenaar se persoonlike standpunte wat deur sommige as omstrede ervaar mag word, geen rede is om nie erkenning te gee en dankie te sê waar dit hom toekom nie. Dit is vanjaar presies 30 jaar sedert Steve in 1989 sy eerste musiekalbum bekendgestel het. Sedertdien het Steve oor drie dekades diep spore in die musiekbedryf getrap met meer as 15 Afrikaanse albums, waarvan vele platinum status bereik het.” Langner sê die FAK het veral groot waardering vir die erkenning wat Hofmeyr met sy Toeka-CD’s ook aan ander kunstenaars gegee het, ongeag of hy met hulle persoonlike oortuigings saamgestem het of nie. “Dit sal jammer wees as individue en organisasies se voorskriftelike politieke agendas die rede is waarom die FAK nie vir Steve erkenning mag gee vir sy werk ten bate van Afrikaanse musiek oor dekades nie. Steve is ’n reus in die Afrikaanse musiekbedryf en met goeie rede een van die gewildste Afrikaanse sangers tot op hede.” In die 2012 FAK-Sangbundel, wat in 2016 herdruk is, is van Hofmeyr se gewildste liedjies soos “Pampoen”, “Agter elke man”, “Ek ken jou soms”, “Kaapse draai”, “Kyk hoe lyk ons nou” en “Trein na Margate” opgeneem. Hofmeyr het ook in sewe Afrikaanse rolprente en verskeie verhoogproduksies opgetree. Die FAK gee sedert 1937, toe die eerste FAK-Sangbundel bekendgestel is, erkenning aan Afrikaanse kunstenaars. Die afgelope paar jaar het die FAK erkenning aan verskeie Afrikaanse kunstenaars gegee wat sedert die 1980’s ’n reusebydrae gelewer het in die ontwikkeling van Afrikaanse musiek. Benewens die meer as 200 Afrikaanse liedjies wat Hofmeyr vir homself en vir verskeie ander kunstenaars geskryf het en opgeneem is, het hy tien boeke gepubliseer. Oor die FAK-toekenning sê hy: “Die FAK is vir my die gom wat ’n dinamiese volkie aanmekaar hou. Sy speel haar rol as gemeenskaplike faktor al vir 90 jaar. Ons het haar nou nodig, meer as ooit.” Die datum, plek van die konsert en lys van ander deelnemende kunstenaars sal nader aan die tyd bekendgemaak word.